**Kogorō Akechi** (明智 小五郎, *Akechi Kogorō*?) je fiktivni privatni detektiv koji se pojavljuje u pričama japanskog pisca Edogawe Ranpoa. Inspiriran Sherlockom Holmesom, Akechi je postao prvi stalni privatni detektiv u japanskoj književnosti i jedan od najpoznatijih i najekraniziranijih likova japanske književnosti. Prvi put se pojavio u siječnju 1925. godine, a od tog će se trenutka pojavljivati, u većoj ili manjoj ulozi, sve do 1962. godine. Kao glavni lik vlastitog serijala, pojavio se u osam kratkih priča i ukupno trinaest romana, a bio je i lik u preko trideset krimi romana i priča za mlade iz serijala o Dječacima-detektivima.

Biografski detalji
------------------

Kogorō Akechi je rođen u Tokiju, gdje živi i radi i gdje je smještena radnja većine Ranpovih priča, s tim da je u nekoliko navrata znao ići i u proviciju. U mladosti je prikazan kao ekscentrik neuredne kose koji redovito nosi pohabani kimono i zločinom se bavi isključivo iz hobija. Takva konstrukcija bila je posljedica činjenica da Ranpo nije imao namjeru pisati serijal s Akechijem kao glavnim likom, već je isti trebao biti lik za priču "Ubojstvo na brdu D" (D坂の殺人事件, *D-zaka no satsujin jiken*?). Ipak, pozitivna reakcija Ranpovih prijatelja i publike natjerala ga je da započne rad na serijalu. U svom zrelom razdoblju opisan je kao visok, zgodan muškarac gustih obrva i istančanog osjećaja za modu, briljantni ekscentrik koji pomaže policiji u rješavanju najkompleksnijih i naizgled nerješivih slučajeva. Oženjen je s Fumiyo Akechi (明智 文代, *Akechi Fumiyo*?), a živi zajedno s Yoshiom Kobayashijem (小林芳雄, *Kobayashi Yoshio*?), mladim detektivom i predvodnikom skupine Dječaka detektiva, koju Akechi često koristio kao ispomoć u svojim slučajevima, slično kao i Holmes sa skupinom Baker Street Irregulars. Kobayashi je kao lik prvi puta predstavljen u romanu *Vampir* (吸血鬼, *Kyūketsuki*?) iz 1930. godine. S obzirom da je većina Ranpovih priča bila usmjerena na kriminalistički dio fabule, malo je podataka poznato o Akechijevom privatnom životu, izuzev ovih prezentiranih iznad. 

Akechi je majstor prerušavanja i vješt judoka, a ovu prvu vještinu posjeduje i "njegov Watson", Kobayashi, koji je posebno vješt u prerušavanju u mladu djevojku. 

Njegov principijelni protivnik je Misteriozni čovjek s 20 lica (怪人二十面相, *Kaijin ni-jū mensō*?), koji je predstavljen kao majstorski kriminalac čije sposobnosti prerušavanja pariraju čak i onim Akechijevim. Ipak, radi se o nenasilnom kriminalcu koji uglavnom vrši krađe i to više kako bi demonstrirao svoj genij, a ne iz stvarne potrebe za novcem. U nekoliko priča, Ranpo je ilustrirao kako njih dvojica imaju enorman respekt jedan prema drugom.

Pregled bibliografije
---------------------

Kogorō Akechi je nastao kao japanska verzija Sherlocka Holmesa, najpoznatijeg lika Arthura Conana Doylea, koji je izvršio snažan utjecaj na Ranpov spisateljski rad. Svoje prvo pojavljivanje imao je u priči "Ubojstvo na brdu D" (D坂の殺人事件, *D-zaka no satsujin jiken*?), iz siječnja 1925. godine, gdje je rješavao slučaj nevjerne žene koja je ubijena tokom izvanbračne, sadomazohističke afere; tokom narednih četrdesetak godina, Akechi će se pojaviti u preko pedeset različitih djela, od kratkih priča do romana. Prvi roman u kojemu se pojavio bio je *Patuljak* (一寸法師, *Issun-bōshi*?) iz 1926. godine. 

Priče u kojima se Akechi pojavljivao mogu se podijeliti u dva serijala - prvi, u kojemu je Akechi bio glavni lik, te drugi, koji se fokusira na skupinu Dječaka-detektiva, skupinu mladih detektiva koju zajednički vode Akechi i njegov pomoćnik, Yoshio Kobayashi. Prvi serijal se sastoji od ukupno osam kratkih priča i trinaest romana, a priče su dosta često isprepletene elementima nadnaravnog, bizarnog i erotike, mada ne u mjeri kao i ostala Ranpova djela. Drugi serijal sastoji se 26 romana i osam kraćih proznih uradaka za mlade, gdje Akechi ima nešto manju ulogu i čiji je ton znatno blaži. 

### Spisak djela

*Napomena: Ovaj popis sadrži samo djela u kojima je Akechi glavni lik. Za djela iz serijala o Dječacima-detektivima, vidjeti istoimeni članak.*

| Djelo | Izdanje | Vrsta | Izdavač | Napomene |
| --- | --- | --- | --- | --- |
| "Ubojstvo na brdu D" (D坂の殺人事件, *D-zaka no satsujin jiken*?) | siječanj 1925. | kratka priča | časopis *Shin-Seinen* | Prvo pojavljivanje Kogorōa Akechija |
| "Psihološki test" (心理試験, *Shinri Shiken*?) | veljača 1925. | kratka priča | časopis *Shin-Seinen* |  |
| "Sindikat Crna ruka" (黒手組, *Kurote-gumi*?) | ožujak 1925. | kartka priča | časopis *Shin-Seinen* |  |
| "Prikaza" (幽霊, *Yūrei*?) | svibanj 1925. | kratka priča | časopis *Shin-Seinen* |  |
| "Promatrač na tavanu" (屋根裏の散歩者, *Yaneura no Sanposha*?) | kolovoz 1925. | kratka priča | časopis *Shin-Seinen* |  |
| *Patuljak* (一寸法師, *Issun-bōshi*?) | siječanj 1926. | roman | časopis *Shin-Seinen* | Prvi roman o Kogorōu Akechiju |
| "Tko" (何者, *Nanimono*?) | studeni - prosinac 1929. | kratka priča | časopis *Jijishinpō* | Dvodijelno izdanje |
| *Čovjek-pauk* (蜘蛛男, *Kumo-Otoko*?) | kolovoz 1929. - lipanj 1930. | roman | časopis *Kōdankurabu* | Serijalizacija |
| *Bizarni plod* (猟奇の果, *Ryōki no Hate*?) | siječanj - prosinac 1930. | roman | časopis *Bungei Kurabu* | Serijalizacija |
| *Mađioničar* (魔術師, *Majutsu-shi*?) | srpanj 1930. - svibanj 1931. | roman | časopis *Kōdankurabu* | Serijalizacija |
| *Vampir* (吸血鬼, *Kyūketsuki*?) | rujan 1930. - ožujak 1931. | roman | časopis *Hōchi Shinbun* | Serijalizacija; prvo pojavljivanje Yoshija Kobayashija |
| *Zlatna maska* (黄金仮面, *Ōgon-kamen*?) | rujan 1930. - listopad 1931. | roman | časopis *Kingu* | Serijalizacija |
| *Crna gušterica* (黒蜥蜴, *Kuro-tokage*?) | siječanj - studeni 1934. | roman | časopis *Hinode* | Serijalizacija |
| *Čovjek-leopard* (人間豹, *Ningen-Hyō*?) | siječanj 1934. - svibanj 1935. | roman | časopis *Kōdankurabu* | Serijalizacija |
| *Đavolji grb* (悪魔の紋章, *Akuma no Monshō*?) | rujan 1937. - listopad 1938. | roman | časopis *Hinode* | Serijalizacija |
| *Tamna zvijezda* (暗黒星, *Ankoku-sei*?) | siječanj - prosinac 1939. | roman | časopis *Kōdankurabu* | Serijalizacija |
| *Pakleni klaun* (地獄の道化師, *Jigoku no Dōkeshi*?) | siječanj - prosinac 1939. | roman | časopis *Fuji* | Serijalizacija |
| "Minobacač" (兇器, *Kyōki*?) | lipanj 1954. | kratka priča | časopis *Ōsaka Sangyō Keizai Shinbun* |  |
| *Prevara čudovišta* (化人幻戯, *Kejingengi*?) | studeni 1954. - listopad 1955. | roman | časopis *Bessatsuhōseki* | Serijalizacija |
| *Čovjek iz sjene* (影男, *Kage-otoko*?) | siječanj - prosinac 1955. | roman | časopis *Omoshiro Kurabu* | Serijalizacija |
| "Mjesec i rukavice" (月と手袋, *Tsuki to Tebukuro*?) | travanj 1955. | kratka priča | časopis *Ōru Yomi Mono* | Posljednje djelo iz samostalnog serijala o Akechiju |

Ekranizacije i popularna kultura
--------------------------------

Kao jedan od najpopularnijih likova japanske književnosti, Akechi je s vremenom postao pop-kulturna ikona, a njegove su pustolovine ekranizirane u nekoliko navrata, što kao filmovi, što kao anime. Prva filmska adaptacija realizirana je još 1927. godine, a radilo se o istoimenoj ekranizaciji prvog romana s Akechijem u glavnoj ulozi; detektiva je u tom filmu tumačio Baku Ishii. Nakon filma *Hyôchû no Bijo* iz 1950. gdje je Akechija tumačio Jôji Oka, u periodu od 1956. do 1958. godine je došlo do snimanja čak šest filmova iz serijala *Shōnen Tantei-dan* (o Dječacima-detektivima), gdje su Akechija, tumačili Eiji Okada (prva dva filma) i Susumu Namishima (ostatak). Susumu Fujita je tumačio Akechija u dva filma snimljenima 1958. godine izvan spomenutog serijala. 

Prva globalno značajnija ekranizacija uslijedila je 1968. godine u vidu filma *Kuro-tokage*, ekranizacije romana *Crna gušterica* koju je režirao Kinji Fukasaku. Akechija je u filmu tumačio Isao Kimura, dok je glavnu antagonisticu, Crnu guštericu, tumačio transvestitski glumac Akihiro Miwa. Unatoč naglašenom camp stilu i bizarnim scenama te prenaglašenom glumom, film i danas ima lojalne obožavatelje među publikom i kritikom. Nakon *ero guro* uratka *Edogawa Rampo Zenshū: Kyoufu Kikei Ningen* iz 1969. Akechi se na filmskom platnu nije pojavljivao sve do 1993. godine i ekranizacije priče "Promatrač na tavanu". Masahiro Motoki je tumačio Akechija u filmu *Ranpo* iz 1994. godine, koji se danas smatra najpoznatijom ekranizacijom na Zapadu. Uslijedilo je još nekoliko adaptacija Ranpovih priča, a u dvama najrecentnijim filmovima, *Ranpo jigoku* (2005.) i *K-20: Kaijin Nijū Mensō Den* (2008.), Akechija su tumačili Tadanobu Asano i Tōru Nakamura. 

Što se animea tiče, Akechi se pojavio kao lik u kultnom serijalu *Lupin III*, dok je dugotrajni serijal *Detective Conan* izvršio nekoliko referenci na njega i ostatak Ranpova opusa. Godine 2015. studio Lerche je realizirao anime serijal od 11 epizoda naslovljen *Rampo Kitan: Game of Laplace*, gdje je Akechi prikazan kao genijalni sedamnaestogodišnji detektiv koji rješava slučajeve inspirirane Ranpovim pričama. Sljedeće godine je emitiran anime *Trickster*, koji predstavlja animiranu adaptaciju Ranpovih priča smještenih u blisku budućnost.

Vidi i
------

* Edogawa Ranpo
* Misteriozni čovjek s 20 lica (怪人二十面相, *Kaijin ni-jū mensō*?)
* Yoshio Kobayashi (小林芳雄, *Kobayashi Yoshio*?)
* Dječaci-detektivi

Vanjske poveznice
-----------------

* Edogawa Rampo: The Early Cases of Akechi Kogorō Arhivirano 2017-04-06 na Wayback Machine-u, Kurodahan Press, 2014.
* Edogawa Ranpo Arhivirano 2016-12-04 na Wayback Machine-u na stranicama izdavačke kuće Kurodahan Press